**T L A Č O V Á S P R Á V A**

Aj v roku 2018 pokračuje Občianska iniciatíva Zabudnuté Slovensko vo svojich podujatiach, už vo štvrtok 08.02.2018 v Detve. Koncert a diskusia s názvom „Otvorene o extrémizme“ bude od 18:00 v Kultúrnom centre Andreja Sládkoviča. Región Podpoľania je v mysliach politikov dlhodobo zanedbávaný, či už je to v sociálnej alebo rozvojovej oblasti. Väčšinou ich Detva zaujíma len počas folklórnych slávností. Potom nech sa nečudujú, že ľudia v tomto kraji volia extrémistov a atmosféra pripomína vyhasnutú sopku Poľanu. V tomto kraji ale žijú aj pracovití a poctiví ľudia a im chceme aj týmto vzdať svoju úctu a podporu.

Ako hostia sa predstavia: historik Ivan Kamenec, etnologička Monika Vrzgulová, publicista Radovan Bránik a miestny bloger a aktivista Branislav Oláh. Celú diskusiu bude viesť a moderovať novinár a fotograf Andrej Bán. Hudobne bude diskusiu sprevádzať hudobná skupina Sendreiovci na čele s energickým Vladom Sendreiom.

Vstup na podujatie pre verejnosť je voľný a verejnosť bude mať možnosť zapojiť sa do diskusie.

Hlavnými zástupcami iniciatívy a organizátormi sú novinár Andrej Bán a občiansky aktivista Michal Karako.

Obsahovou stránkou je diskusia s verejne známymi osobnosťami na témy slobody, extrémizmu, xenofóbie, ale aj novodobej histórie Slovenska 20. storočia so zameraním na totalitné režimy, ktoré výrazne formovali a zasahovali do verejného aj súkromného života. Koncerty a diskusie sú zároveň vyjadrením spolupatričnosti jednotlivým regiónom Slovenska a akousi symbolickou podporou v tom, aby na nich „zodpovední“ ľudia mysleli a riešili konkrétne problémy v nich dlhodobo a adresne.

Program je rozdelený na doobedňajšie premietanie dokumentu a diskusiu so stredoškolskou mládežou a tento samostatný podvečerný koncert známeho hudobníka, ktorý budú striedať diskusie pre širokú verejnosť.

Podujatie je spoluorganizované s Kultúrnym centrom Andreja Sládkoviča v Detve.

Bližšie informácie je možné získať aj na týchto stránkach :

webová stránka : www.zabudnuteslovensko.sk

facebooková stránka : Zabudnute Slovensko

Zástupca občianskej iniciatívy Zabudnuté Slovensko: Michal Karako

V Bratislave, január 2018